b'\n_START_ARTICLE_\nFalkir\xc5\xa1ko kolo\n_START_PARAGRAPH_\nFalkir\xc5\xa1ko kolo (angle\xc5\xa1ko Falkirk Wheel) je vrte\xc4\x8de se dvigalo za \xc4\x8dolne na \xc5\xa0kotskem v Zdru\xc5\xbeenem kraljestvu. Povezuje kanal Forth and Clyde s kanalom Union. Imenuje se po bli\xc5\xbenjem mestu Falkirk v osrednji \xc5\xa0kotski, odprli pa so ga leta 2002. Kanala, ki ju povezuje, sta bila prej povezana z zaporedjem 11 zapornic, ki pa jih od 30. let 20. stoletja niso ve\xc4\x8d uporabljali. Zapornice so zasuli in zemlji\xc5\xa1\xc4\x8de uporabili za gradnjo._NEWLINE_Na\xc4\x8drt za obnovo kanalov srednje \xc5\xa0kotske in ponovno povezavo Glasgowa z Edinburgom je vodila organizacija British Waterways, podpiralo in financiralo pa ga je sedem ob\xc4\x8din, organizacija Scotish Enterprise Network, Evropski sklad za regionalni razvoj ter Millennium Commission. Na\xc4\x8drtovalci so se \xc5\xbee zgodaj odlo\xc4\x8dili, da bodo za povezavo med kanali ustvarili novo impozantno in dramati\xc4\x8dno zgradbo, ne pa le obnovili starega sistema zapornic. Med ve\xc4\x8d prejetimi na\xc4\x8drti za ladijsko dvigalo, s katerim bi povezali kanale, je zmagal ta, na katerem zdaj temelji falkir\xc5\xa1ko kolo. Kot pri mnogih drugih projektih, v katerih je sodelovala Millennium Commission, so ob kolesu postavili tudi sredi\xc5\xa1\xc4\x8de za obiskovalce s prodajalno, kavarno in razstavnim centrom._NEWLINE_Ob kolesu se vi\xc5\xa1ina kanalov razlikuje za 24 m (79 \xc4\x8devljev), kar je pribli\xc5\xbeno toliko kot vi\xc5\xa1ina osemnadstropne zgradbe. Vendar pa je kanal Union 11 m vi\xc5\xa1ji kot akvadukt, ki vodi do kolesa, in ladje morajo najprej pluti skozi par zapornic, da se iz kanala spustijo do akvadukta na vrhu kolesa. Akvadukta niso mogli zgraditi vi\xc5\xa1je zato, ker bi bil druga\xc4\x8de ogro\xc5\xbeen zgodovinsko pomemben Antoninov zid._NEWLINE_Zgradba stoji blizu trdnjave Rough Castle, najbli\xc5\xbeja vas pa je Tamfourhill. Falkir\xc5\xa1ko kolo je dala v promet kraljica Elizabeta II. 24. maja 2002 v okviru slovesnosti ob 50-letnici njene vladavine. Otvoritev je zamujala za mesec dni zaradi poplav, ki so jih povzro\xc4\x8dili vandali, ko so nasilno odprli zapornice ob kolesu.\n_START_SECTION_\nNa\xc4\x8drtovanje\n_START_PARAGRAPH_\nArhitekturni del projekta je prispevala \xc5\xa1kotska arhitekturna pisarna RMJM, temeljijo pa na za\xc4\x8detnih na\xc4\x8drtih, ki so jih pripravili Nicoll Russell Studios ter Binnie Black and Veatch. Glavni arhitekt projekta je bil Tony Kettle iz RMJM._NEWLINE_Partnerstvo med Bachy/Soletanche in Morrison Construction je dobilo pogodbo za na\xc4\x8drtovanje kolesa in sprejemnega bazena, novega odseka kanala, predora pod Antoninovim zidom in odseka akvadukta. Za na\xc4\x8drtovanje in izgradnjo samega kolesa so najeli Butterley Engineering. To podjetje je prevzelo vsa gradbena dela na kolesu in je priskrbelo tudi svojo ekipo za na\xc4\x8drtovanje le-tega. Pri tem so sodelovali Tony Gee in partnerji, ki so skrbeli za gradbeni na\xc4\x8drt in M G Bennett & sodelavci, ki so na\xc4\x8drtovali strojno in elektri\xc4\x8dno opremo kolesa._NEWLINE_Premer kolesa je 35 m (115 \xc4\x8devljev), sestavljata pa ga dve \xc2\xbbroki\xc2\xab, ki se raztezata 15 m v vsako smer od osrednje osi, skupaj pa imata obliko, ki so jo navdihnile keltske dvoglave sekire. Dve skupini teh rok sekiraste oblike sta pritrjeni pribli\xc5\xbeno 35 m (115 \xc4\x8devljev) narazen na os, ki ima premer 3.5 m (11 \xc4\x8devljev). Na vsaki strani je med roki postavljen po en velik keson za vodo s kapaciteto 360.000 litrov._NEWLINE_Ti kesoni (ali gondole, kot jim tudi pravijo), imajo vedno enako te\xc5\xbeo, ne glede na to, ali je v kesonu ladja ali ne (skupna kapaciteta kesonov je za 600 ton ladij). To je posledica Arhimedovega zakona, po katerem predmeti, ki plavajo na vodi, izpodrinejo toliko vode, kolikor sami tehtajo; zato, ko ladja zaplava v keson, iz njega izte\xc4\x8de toliko vode, kolikor je tista ladja te\xc5\xbeka. Tako ostane kolo ves \xc4\x8das v ravnovesju. \xc4\x8ceprav je njegova skupna masa ogromna, se za 180 stopinj zavrti v 5,5 minutah in pri tem porabi zelo malo energije. Za poganjanje elektri\xc4\x8dnih motorjev je potrebnih le 22,5\xc2\xa0kW elektri\xc4\x8dne mo\xc4\x8di, tako da se v \xc5\xa1tirih minutah porabi le 1,5 kWh (5,4 MJ) elektrike, kar je pribli\xc5\xbeno toliko, kolikor bi potrebovali, da bi zavreli osem \xc4\x8dajnikov vode._NEWLINE_Falkir\xc5\xa1ko kolo je edino ladijsko dvigalo te vrste na svetu in velja za spomenik \xc5\xa1kotskega in\xc5\xbeenirstva. V Veliki Britaniji je sicer \xc5\xa1e eno dvigalo za ladje, blizu Andertona v Cheshireu. Falkir\xc5\xa1ko kolo je pravzaprav izbolj\xc5\xa1ana razli\xc4\x8dica andertonskega, temelji pa na enakem na\xc4\x8delu: v ravnovesju sta dve enako te\xc5\xbeki posodi, od katerih se ena dviga, druga pa spu\xc5\xa1\xc4\x8da. Mehanizem za vrtenje pa je pri falkir\xc5\xa1kem kolesu edinstven._NEWLINE_Od leta 2007 je falkir\xc5\xa1ko kolo upodobljeno tudi na sprednji strani novih bankovcev za 50 funtov, ki jih je izdala \xc5\xa0kotska banka. Nova serija bankovcev obele\xc5\xbeuje \xc5\xa1kotske in\xc5\xbeenirske dose\xc5\xbeke in med drugim prikazuje tudi mostove, kot sta viadukt Glenfinnan in \xc5\xbeelezni\xc5\xa1ki most \xc4\x8dez Forth.\n_START_SECTION_\nGradnja\n_START_PARAGRAPH_\nPodjetje Butterley Engineering je zgradilo kolo v Ripleyu v pokrajini Derbyshire in to v sklopu na\xc4\x8drtov ob prelomu tiso\xc4\x8dletja za povezavo kanalov Union ter Forth and Clyde za rekreacijsko uporabo.\n_START_SECTION_\nDelovanje\n_START_PARAGRAPH_\nKolo se vrti skupaj z osjo, slednjo pa podpirajo le\xc5\xbeaji s premerom 4 m, ki so na obeh koncih pritrjeni na os. Zunanji obro\xc4\x8di le\xc5\xbeajev so pritrjeni na podlago, ta pa stoji na pilotnih temeljih._NEWLINE_Le\xc5\xbeaj na tistem koncu osi, kjer je strojnica, ima na notranjem obodu zobnik, ki deluje kot vrtljivi kolobar. Premika ga deset hidravli\xc4\x8dnih motorjev na fiksni podlagi, ki ji pravijo tudi \xc2\xbbnosilec planeta\xc2\xab. Le-ta je pritrjena na podlago, podobno tisti na drugem koncu osi. Gredi motorjev imajo manj\xc5\xa1e zobnike, ki v tej seriji zobnikov delujejo kot fiksni planetarni zobniki in zagrabijo zobnik vrtljivega kolobarja. Elektri\xc4\x8dni motor poganja hidravli\xc4\x8dno \xc4\x8drpalko, ki je s cevmi povezana s hidravli\xc4\x8dnimi motorji, kar poganja kolo s hitrostjo 1/8 obrata na minuto.\n_START_SECTION_\nKako obdr\xc5\xbeijo kesone v ravnovesju\n_START_PARAGRAPH_\nOba kesona se morata vrteti enako hitro kot kolo, vendar v nasprotno smer, tako da ostaneta vodoravna in da se voda ter ladje v kesonih ne bodo razlile in prevrnile, ko se bo kolo vrtelo._NEWLINE_Vsak keson je na obeh koncih, kjer je vpet v roko kolesa, podprt z majhnimi kolesci, ki te\xc4\x8dejo po notranji strani luknje s premerom 8 m, izvrtane v roko; tako se lahko kesona vrtita. To vrtenje nadzirajo z zaporedjem zobnikov, v katerem so izmeni\xc4\x8dno trije osemmetrski zobniki in dva manj\xc5\xa1a, vsi pa imajo zunanje zobe. Srednji veliki zobnik deluje kot stacionaren son\xc4\x8dni zobnik. Ohlapno je pritrjen na os (na tistem koncu, kjer je strojnica), sam pa je trdno pritrjen na podlago, tako da se ne more vrteti. Tega zobnika se dotikata dva majhna zobnika, po eden za vsako roko kolesa, ki delujeta kot planetarna zobnika. Ko motorji poganjajo kolo, se roki vrtita in planetarna zobnika zagrabita son\xc4\x8dnega, zato se za\xc4\x8dneta vrteti v isto smer kot kolo, vendar z vi\xc5\xa1jo hitrostjo. Planetarna zobnika nato po\xc5\xbeeneta velika zobnika na koncu kesonov in ju tako poganjata z isto hitrostjo kot kolo, vendar v nasprotni smeri. To ravno izni\xc4\x8di u\xc4\x8dinek vrtenja rok in keson tako ostane stabilen in popolnoma vodoraven.\n_START_SECTION_\nSuhi dok\n_START_PARAGRAPH_\nSuhi dok je obmo\xc4\x8dje v spodnjem kanalu, ki je od preostanka kanala lo\xc4\x8deno z vodotesnimi pregradami in iz katerega ves \xc4\x8das iz\xc4\x8drpavajo vodo, tako da je dok suh. \xc4\x8ce se kolo pri vrtenju ustavi tako, da sta roki v navpi\xc4\x8dnem polo\xc5\xbeaju, je mogo\xc4\x8de pregrade ob doku odpreti tako, da lahko ladje plujejo v spodnji keson ali iz njega, ne da bi bilo treba pri tem poplaviti suhi dok._NEWLINE_\xc4\x8ce ne bi bilo suhega doka, bi se spodnji keson (skupaj s svojim koncem roke) ob vsakem zasuku kolesa potopil v vodo spodnjega kanala. To bi imelo ve\xc4\x8d neugodnih posledic, med drugim bi na spodnji keson delovala sila vzgona, poleg tega pa bi zaradi viskoznosti vode za obra\xc4\x8danje kolesa porabili ve\xc4\x8d energije.\n_START_SECTION_\nKako so speljali kanal skozi kolo\n_START_PARAGRAPH_\nDa so kanal Union speljali do kolesa, so morali zgraditi \xc4\x8disto nov odsek, ki vodi od prvotnega konca kanala pri pristani\xc5\xa1\xc4\x8du Maxwell do novega bazena ju\xc5\xbeno od kanala._NEWLINE_Gladina vode v tem bazenu je enaka tisti v akvaduktu na zgornjem koncu kolesa, oba pa povezuje nov 150 m dolg predor Rough Castle, ki je v prerezu elipti\xc4\x8dne oblike. To je najnovej\xc5\xa1i kanalski predor, zgrajen v VB po tistem v Dudleyu v pokrajini West Midlands._NEWLINE_Za spust od vi\xc5\xa1ine kanala Union do vi\xc5\xa1ine tega bazena imajo dve zapornici. Predor je bil potreben, ker mora biti kanal speljan pod Antoninovim zidom, ne da bi pri tem po\xc5\xa1kodovali arheolo\xc5\xa1ka najdi\xc5\xa1\xc4\x8da ob zidu. Na istem mestu te\xc4\x8de predor tudi pod cesto in pod glavno \xc5\xbeelezni\xc5\xa1ko progo med Edinburghom in Glasgowom.\n_START_SECTION_\nStro\xc5\xa1ki in cene\n_START_PARAGRAPH_\nFalkir\xc5\xa1ko kolo je stalo 17.5 milijonov funtov, celoten projekt obnove pa 84.5 milijonov funtov  (od tega jih je 32 milijonov prispeval sklad dr\xc5\xbeavne loterije)._NEWLINE_Center za obiskovalce falkir\xc5\xa1kega kolesa nudi vodene oglede s \xc4\x8dolnom, ki trajajo 1 uro in vklju\xc4\x8dujejo tudi prehod \xc4\x8dez kolo. Ogled se za\xc4\x8dne pod kolesom v kanalu Forth & Clyde, nato se obiskovalci povzpnejo s kolesom v kanal Union, obi\xc5\xa1\xc4\x8dejo bli\xc5\xbenje dele tega kanala in se nato vrnejo na za\xc4\x8detek. Leta 2010 je stal tak ogled za odrasle 7.95 funtov, za otroke 3-15 let po 4.95 funtov (za otroke pod 3 leti zastonj), za upokojense 6.95 funtov, za \xc5\xa1tudente 6.95 funtov, dru\xc5\xbeinska vstopnica 22.24 funtov (2 odrasla in 2 ali ve\xc4\x8d otrok z 10% popustom), obstaja pa tudi dodatni 10% popust za skupine 20 ali ve\xc4\x8d ljudi.\n_START_SECTION_\nBodo\xc4\x8da vrtljiva ladijska dvigala\n_START_PARAGRAPH_\nLadijsko dvigalo s podobno zasnovo so predlagali za kanal, ki bi potekal skozi Marston ale v pokrajini Bedfordshire. Ta kanal bi bil del velikega projekta rekreativne in turisti\xc4\x8dne infrastrukture, povezane s prihodnjo \xc5\xa1iritvijo mest Bedford in Milton Keynes. To dvigalo bi povezalo Grand Union Canal v Milton Keynesu z reko Great Ouse v Bedfordu._NEWLINE_Predlagali so tudi morebitno raz\xc5\xa1iritev kanala Forth & Clyde ob vstopu v reko Forth. Tam bi uporabili dve novi ladijski dvigali vi\xc5\xa1ine 35 m (115 \xc4\x8devljev). Kon\xc4\x8dni roki naj bi imeli obliko glave kelpieja (mitolo\xc5\xa1kega konja), njihove makete pa je mogo\xc4\x8de \xc5\xbee videti pri bazenu ob falkir\xc5\xa1kem kolesu.'